Stoep praatjies – NetJane se blog
Februarie 16, 2008netjane	Die son skyn nou al elke dag vir 3 dae lank (‘n Stockholm rekord!). Die lug is ‘n perfekte blou kleur. Oral lê nog bietjies bietjies sneeu. Die feit dat die sneeu nie smelt nie, selfs met die sonskyn moet vir julle ‘n aanduiding gee dat dit lekker koud is. Ek dink die temperatuur trek by -5 en dan praat ons nog nie eens van die aanvoelbare temperatuur nie. Ten spyte van die koue wil ek so graag my koppie koffie vat en dit buite gaan drink. Ons bly op die tweede vloer en het nie die luuksheid van ‘n balkon nie. Ek kan in die binnehof gaan sit, maar dis donker en nat en glad nie lekker nie. Dis ook nie dieselfde om in die (piepklein) parkie voor ons huis te gaan sit nie. Dis eintlik nie eens ‘n park nie – meer soos ‘n groepie bome met 4 of so bankies tussen in geplaas – seker maar vir die woonstelbewoners se gebruik, nie dat ek ooit sien iemand sit daar nie. Die regte groot park met paadjies en bome en speelgoed en monumente is omtrent ‘n blok weg wat sal beteken dat ek my koffie in ‘n warmfles moet gooi en dan daar gaan drink. Ek’s nie lus vir ‘n piekniek nie, ek wil net my koffie iewers buite drink.
Sommer net stories	Previous Article ‘n Stukkie raad	Next Article Granaat
12 thoughts on “Stoep praatjies”	attie	Februarie 16, 2008 / 2:20 nm
Ek wonder altyd of die opdiep van sulke herinneringe nie die verlange baie erg maak nie. Dan skryf jy die herinneringe nog so mooi ook – laat mens voel jy sit slef op een van daardie stoepe.
Antwoord	hanlie	Februarie 16, 2008 / 4:26 nm
Daar is niks soos ‘n plaasstoep nie! Ons praat baie oor hoe ons ‘n huis sal bou en dring altyd op ‘n groot stoep aan!
Antwoord	mykopop	Februarie 16, 2008 / 9:05 nm
Jy sê 3 dae sonskyn is ‘n rekord. Soos dit onlangs in Jhb gereëm het sê ek dankie dat ek vandag heeldag kon werk, my “stoep” vorder, net jammer ek het vroeër in die week hoop gehad om hom vandag klaar te maak. Dit gaan half jammer wees om ‘n “tool shed” op hom neer te sit.
Daar is darem nog so 2 stoepe vir my, een so 750 km ver en en ander een nog so 150 daarby. Ek probeer nog net uitwerk hoe om myself met die druk van ‘n knoppie in sekondes te kan verPLAAS!
Antwoord	netjane	Februarie 16, 2008 / 9:18 nm
Mykop – jy’s so handig, as jy daai verPLAAS regkry, sit hom stap-vir-stap op die blog.
Antwoord	Da Mario	Februarie 17, 2008 / 7:26 nm
Baie mooi, ek verlang omtrent self na koffie op een van daai stoepe. None the less, ek dink dit wat jy nou ervaar is net so mooi en lekker.
Antwoord	Oubaas	Februarie 17, 2008 / 8:06 nm
Iets om op te rook, te tuur, te gesels, of – soos in jou geval – koffie op te drink. In Europa bespreek ek altyd hotelkamers met stoepe. Dis belangrik om te kan opstaan, ‘n deur te kan oopmaak (of oopskuif) en buitentoe te tree – maak nie saak hoe koud dit is nie. Een ding wat eie aan ons is: Die begeerte vir ‘n uitsig.
Antwoord	LT	Februarie 17, 2008 / 10:35 nm
My gedagtes wat aan ŉ stoep gekoppel is; Sagvloeiende lanternlig
Almal om jou wat eensklaps soos mis voor die son verdwyn…..
Herinneringe verewig in beeld
Hemel op aarde of was die aarde in die hemel?
Iemand wat op die stoep bly talm…… die soetigheid van sy gedagtes wat jou hele wese in lieflikheid hul
Goue oomblikke in Ewigheid verseël
Antwoord	TristonJ	Februarie 18, 2008 / 9:25 vm
Mmmm, daar is niks soos n ogend op n stoep te begin, net daar te sit met n warm koppie kofie in die hand en dink oor die dag wat voorlê!
Antwoord	Skoor	Februarie 18, 2008 / 9:30 vm
Ek en Skoorlief droom ook van ‘n lappie grond met ‘n kliphuis, en ‘n oorhang dak wat die stoep koel hou.
Waar die honde le en snork, en die katte geirriteerd na die hoenders op die stoepmuur staar, en waar die sterre soos ‘n bigscreen TV voor ons afspeel in die donker somersaande.
Maar in SA sal dit maar ‘n Boerehart se droom bly, want ek wil nie my stoep met ysters toemaak, en groot spreiligte op die hoeke van die draadkamp rondom my huis he nie.
En die .308 wat aan die haak teen die muur in die gang hang, moet daar wees oor die jakkals gistraand agter die rante geskreeu het, en ek my lammers wil beskerm. Nie omdat my bure laasmaand vermoor is deur jeugdige kriminele nie.
Jaaaa. Drome op ‘n Maandagoggend.
Antwoord	platterfuss	Februarie 18, 2008 / 7:33 nm
Jy verlang mooi!
Ek kom kuier weer….
Antwoord	Terug pieng: Naweek wegbreek « NetJane se blog Terug pieng: 7 Jaar. En stoepe – NetJane se blog Lewer kommentaar Kanselleer die reaksie	Tik jou kommentaar hier...